એક સમય હતો કે લોકો માટે ગરબા ક્યાં રમવા એ સોશિયલ સ્ટેટસનો મુદ્દો ગણાતો હતો. થોડાં વર્ષો પહેલાં જ્યારે નાના શહેરોમાં સોસાયટી વિસ્તારો નવા નવા અસ્તિત્વમાં આવ્યા હતા ત્યારે ગામતળના જૂના વિસ્તારમાં શેરી કે પોળમાં રહેતાં છોકરા-છોકરીઓને સોસાયટી વિસ્તારમાં ગરબા રમવાનું એટ્રેકશન રહેતું. એ પછી એવો સમય આવ્યો કે લોકો સ્ટેટસ ખાતર કહેવા માંડ્યા કે ‘અમે સોસાયટીમાં નહીં અમે તો ફલાણા ફલાણા પાર્ટીપ્લોટમાં ગરબા રમવા જઇએ છીએ. ’ એવો પણ સમય ચાલ્યો જ્યારે લોકો સમાજમાં પોતાનું સ્ટેટસ જળવાયેલું રહે એ માટે એવી વાતો ફેલાવતા કે ‘અમે તો ક્લબ સિવાય બીજે ક્યાંય ગરબા રમવા જતા જ નથી. ’ હવે લોકો સોશિયલ સ્ટેટસ નહીં પણ સોશિયલ મીડિયામાં મૂકવાનાં સ્ટેટસ પ્રમાણે ગરબા ગ્રાઉન્ડ અને પોતાની સાથે ગરબા રમનારાઓ નક્કી કરે છે. ‘હાય હાય પેલો ચકો તારી સાથે ગ્રૂપમાં ગરબા રમે છે ? ’ એવા બધા સવાલો ના થાય એ માટે સ્ટેટસ મૂકવામાં બહુ ધ્યાન રાખવું પડે છે.